
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



										         								       РЕШЕНИЕ 
№ РС-335-22-043
Днес, 22.06.2022 г. г., в град София, Комисията за противодействия на корупцията и за отнемане на незаконно придобитото имущество /КПКОНПИ/, в състав:
Заместник-председател: Антон Славчев
Член: Антоанета Цонкова
Член: Силвия Къдрева

У С Т А Н О В И :
Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-135 от 13.04.2022 г. на Комисията за противодействие на корупцията и за отнемане на незаконно придобитото имущество, образувано по сигнал с рег. № ЦУ01/С-335/01.04.2022 г. 
Сигналът е подаден срещу Андрей Симов, кмет на Община А. 
	По същество, в сигнала се твърди, че от началото на мандата на Андрей Симов голяма част от администрацията на Община А. са били принудени да напуснат, а на тяхно място са назначени приближени и роднини на Симов. В сигнала се сочи, че кметът на Община А. - Андрей Симов и председателят на Общински съвет А.  – С. С. са племенник и чичо /С. С. е брат на първи братовчед на бащата на кмета – С.С./. Другият чичо на Андрей Симов – Т.К. е „главен специалист“ техническа поддръжка в общината /Т.К. отново е първи братовчед на бащата на кмета С.С./. Кметът на общината Андрей Симов и „главен специалист ГРАО“ – С.С. са братовчеди. Към сигнала не са приложени допълнителни доказателства.
Във връзка с твърденията в сигнала Комисията е изискала и събрала следните информация и доказателства: с писмо вх. № ЦУ01/3087#2/17.05.2022 г. по описа на КПКОНПИ от председателя на Постоянната комисия по ЗПКОНПИ при Общински съвет А. е представена Клетвена декларация на Андрей Симов, кмет на Община А. за мандата 2019-2023 г.; с писмо вх. № № ЦУ01/3087#4/02.06.2022 г. по описа на КПКОНПИ са представени от кмета на Община А. Трудов договор № 74/28.09.2020 г., Допълнителни споразумения № 8/22.01.2021 г. и № 52/06.08.2021 г.,Трудов договор № 69/04.08.2020 г. и Допълнителни споразумения № 19/22.01.2021 г. и № 82/12.04.2022 г.
Комисията служебно е извършила справки на електронната страница на Община А., интернет страницата на ОИК А., регистър НБД „Население“, Търговски регистър и регистър на ЮЛНЦ.

От събраните в хода на административното производство доказателства,     Комисията  установи следното от фактическа страна:

 Сигналът е подаден от лице с посочени три имена, адрес за кореспонденция, електронен адрес и е подписан.
 Андрей Симов е избран за кмет на Община А. за мандат 2019-2023 г., видно от Решение № 084-МИ по Протокол № 12 от 27-28.10.2019 г. на Общинска избирателна комисия – А. и е встъпил в длъжност като кмет на 08.11.2019 г., съгласно представената клетвена декларация.
Видно от направените справки в НБД „Население“ за съпруга и родствени връзки на Андрей Симов, не се установява наличие на родство по права линия, по съребрена линия-до четвърта степен включително, и по сватовство-до втора степен, включително между Андрей  Симов от една страна и С.С. /син на брат на дядото на Андрей Симов/ – председател на Общински съвет А., Т.К. /син на брата на бабата на Андрей Симов/ – „главен специалист Техническа поддръжка“ в Община А. и С.С. /дъщеря на сина на брата на дядото на Андрей Симов/ -„главен специалист ГРАО“ в Община А.   
Видно от представените доказателства с Трудов договор № 74 от 28.09.2020 г., С. С. е назначена на длъжност „главен специалист „ГРАО“ в Община А., представлявана от кмета на Община А. – Андрей Симов, считано от 01.10.2020 г. С допълнителни споразумения № 8 от 22.01.2021 г. и № 52/06.08.2021 г., сключени между кмета на Община А., представлявана от Андрей Симов и С.С., е направено изменение на Трудовия договор № 74/28.09.2020 г. относно основното месечно възнаграждение на С., което е увеличено, считано от 01.01.2021 г. и съответно от 01.08.2021 г.  
С Трудов договор № 69/04.08.2020 г., кметът на Община А. - Андрей Симов, е назначил Т.К. на длъжност „главен специалист „Техническа поддръжка“ в Община А., с начална дата на изпълнение на работата от 05.08.2020 г. С две Допълнителни споразумения № 19/22.01.2021 г. и № 82/12.04.2022 г. към Трудовия договор № 69/04.08.2020 г., сключени между кмета на Община А. – Андрей Симов и Т.К., трудовият договор на последния е изменен по отношение на основното месечно възнаграждение на служителя – К., като същото е увеличено, считано от 01.01.2021 г. и съответно от 01.04.2022 г. 

Въз основа на така изяснената фактическа обстановка, Комисията установи следното от правна страна:

Сигналът е подаден от идентифицирано лице по смисъла на чл. 48, ал. 1 от ЗПКОНПИ. 
За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързано с него лице, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Андрей Симов, в качеството си на кмет на Община А. е лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, поради което, компетентна да се произнесе относно наличието или липсата на конфликт на интереси е КПКОНПИ.
В правомощията на кмета на общината, като орган на изпълнителната власт в общината, съгласно разпоредбата на чл. 44, ал. 1 от ЗМСМА, е да ръководи цялата изпълнителна дейност на общината и да назначава и освобождава от длъжност заместник-кметовете на общината, кметските наместници, ръководителите на звената на издръжка от общинския бюджет, началниците и служителите в общинската администрация, с изключение на тези по чл. 46, ал. 1, т. 4, налага предвидените от закона дисциплинарни наказания. 
От значение за установяване или неустановяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
Съгласно легалното определение в §1 т. 15 от ДР на ЗПКОНПИ, „свързани лица“ са съпрузите или лицата, които се намират във фактическо съжителство, роднините по права линия, по съребрена линия - до четвърта степен включително, и по сватовство - до втора степен включително; физически и юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
Липсата на родство по права линия, по съребрена линия-до четвърта степен включително и по сватовство-до втора степен, включително, между Андрей Симов от една страна и С.С. – председател на Общински съвет А., Т. К. – „главен специалист Техническа поддръжка“ в Община А. и С.С. -„главен специалист ГРАО“ в Община А., обуславя липсата на свързаност между тях по смисъла на § 1, т. 15, б. „а“ от ДР на ЗПКОНПИ. 
	В хода на производството се установява, че Андрей Симов, в качеството му на кмет на Община А., е упражнил правомощия по служба, като е подписал Трудов договор № 74 от 28.09.2020 г. и допълнителни споразумения № 8 от 22.01.2021 г. и № 52/06.08.2021 г. към същия, за назначението на С.С. на длъжност „главен специалист „ГРАО“ в Община А., но при липсата на свързаност помежду им по смисъла на § 1, т. 15, буква „а“ от ДР на ЗПКОНПИ, което води и до липсата на частен интерес - негов или на свързано с него лице, по смисъла на § 1, т. 15, б. „а“ от ДР на ЗПКОНПИ. 
	Упражнените правомощия от Андрей Симов, в качеството му на кмет на Община А. по отношение на сключения с Т.К. - на длъжност „Главен специалист „Техническа поддръжка“, Трудов договор № 69/04.08.2020 г. и Допълнителни споразумения № 19/22.01.2021 г. и № 82/12.04.2022 г. към същия договор, също не са в частен интерес, негов или на свързано с него лице, тъй като липсата на свързаност по смисъла на § 1, т. 15, б. „а“ от ДР на ЗПКОНПИ, обуславя и липсата на частен интерес. 
		Предвид изложеното, се налага извода, че при упражняване на посочените правомощия по служба от страна на Андрей Симов, в качеството му на кмет на Община А., са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба от страна на Андрей Симов. Липсата на частен интерес от упражнените правомощия по служба, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ.
	Липсата, на който и да е елемент от понятието „конфликт на интереси“ обуславя невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма.
Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество

Р Е Ш И:

НЕ УСТАНОВЯВА конфликт на интереси по отношение на Андрей Симов с ЕГН ***********, в качеството му на кмет на Община А. и лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, във връзка със подписването на Трудов договор № 74 от 28.09.2020 г. и допълнителни споразумения № 8 от 22.01.2021 г. и № 52/06.08.2021 г. към същия, поради липса на частен интерес-негов или на свързано с него лице. 
НЕ УСТАНОВЯВА конфликт на интереси по отношение на Андрей Симов с ЕГН *************, в качеството му на кмет на Община А. и лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, във връзка с подписването на Трудов договор № 69/04.08.2020 г. и Допълнителни споразумения № 19/22.01.2021 г. и № 82/12.04.2022 г. към същия договор, поради липса на частен интерес-негов или на свързано с него лице. 
Препис от решението да се изпрати на Окръжна прокуратура – С., с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати и на Андрей Симов, кмет на община А. на основание чл. 75, т. 1 от ЗПКОНПИ.
	

КОМИСИЯ:

		ЗАМЕСТНИК-ПРЕДСЕДАТЕЛ:………/П/………../АНТОН СЛАВЧЕВ/


ЧЛЕН:……………/П/………………………...../АНТОАНЕТА ЦОНКОВА/


ЧЛЕН:…………………/П/...……………....………/СИЛВИЯ КЪДРЕВА/

